KOMMISSIONENS FORORDNING (EF) Nr. 763/97 af 28. april 1997 om indførelse af en overvågningsordning ved indførsel af surkirsebær, friske, med oprindelse i Republikken Bosnien-Hercegovina, Republikken Kroatien og Den Tidligere Jugoslaviske Republik Makedonien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 70/97 af 20. december 1996 om ordningen for indførsel i Fællesskabet af produkter med oprindelse i Republikken Bosnien-Hercegovina, Republikken Kroatien og Den Tidligere Jugoslaviske Republik Makedonien og om indførsel af vin med oprindelse i Republikken Slovenien (1), særlig artikel 10, og

ud fra følgende betragtninger:

Ved forordning (EF) nr. 70/97 er der fastsat toldindrømmelser for surkirsebær, friske, med oprindelse i nævnte republikker med et årligt loft på 3 000 tons;

for at sikre en korrekt anvendelse af disse bestemmelser bør indførsel af surkirsebær, friske, med oprindelse i Republikken Bosnien-Hercegovina, Republikken Kroatien og Den Tidligere Jugoslaviske Republik Makedonien underkastes en ordning med importlicenser; der bør fastsættes særlige regler for denne ordning;

der bør fastsættes undtagelser til Kommissionens forordning (EØF) nr. 3719/88 af 16. november 1988 om fælles gennemførelsesbestemmelser for import- og eksportlicenser samt forudfastsættelsesattester for landbrugsvarer (2), senest ændret ved forordning (EF) nr. 2350/96 (3), for at undgå, at den i forordning (EF) nr. 70/97 fastsatte mængde overskrides;

i øvrigt tages der ved licensernes gyldighedsperiode hensyn til den tid, det tager at transportere produkterne til Fællesskabet;

for at sikre, at ordningen fungerer korrekt, bør det fastsættes, at medlemsstaterne meddeler de mængder, for hvilke de licenser, der blev ansøgt om, ikke eller kun delvis blev udnyttet;

af administrative årsager er det hensigtsmæssigt at begrænse anvendelsen af nærværende ordning til de pågældende produkters høst- og markedsføringsperiode;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -

UDSTEDT FØLGENDE FORORDNING:

Artikel 1

1. Indførsel til Fællesskabet af surkirsebær, friske, henhørende under KN-kode 0809 20 41, 0809 20 51, 0809 20 61 og 0809 20 71, med oprindelse i Republikken Bosnien-Hercegovina, Republikken Kroatien og Den Tidligere Jugoslaviske Republik Makedonien kræver fremlæggelse af en importlicens, der udstedes af de berørte medlemsstater til enhver, der anmoder derom, uanset hvor vedkommende er etableret i Fællesskabet.

2. Udstedelse af importlicens forudsætter, at der stilles en sikkerhed på 0,72 ECU/100 kg netto, som sikrer, at indførslen vil finde sted i løbet af licensens gyldighedsperiode.

Artikel 2

1. Bestemmelserne i forordning (EØF) nr. 3719/88 finder anvendelse på importlicenser for surkirsebær, friske, med oprindelse i de i artikel 1 nævnte republikker, medmindre andet følger af de særlige bestemmelser i nærværende forordning.

Uanset artikel 8, stk. 4, i nævnte forordning finder tolerancen med hensyn til større mængder ikke anvendelse.

2. I licensansøgningen og importlicensen anføres en eller flere af de i artikel 1, stk. 1, omhandlede KN-koder i rubrik nr. 16.

3. Importlicenser er gyldige i 20 dage regnet fra den faktiske udstedelsesdato.

Bortset fra tilfælde af force majeure inddrages sikkerheden helt eller delvis, hvis forretningen ikke gennemføres eller kun delvis gennemføres inden for denne frist.

Artikel 3

1. I rubrik nr. 8 i licensansøgningen og den egentlige importlicens anføres en af de pågældende republikker som produktets oprindelsesland. Importlicensen er kun gyldig for produkter med oprindelse i den anførte republik.

2. Importlicenserne udstedes den femte arbejdsdag efter datoen for indgivelse af ansøgning, såfremt der ikke træffes foranstaltninger inden for denne frist.

Artikel 4

Medlemsstaterne meddeler Kommissionen:

1) De mængder surkirsebær, friske, for hvilke der er indgivet importlicensansøgninger.

Meddelelsen fremsendes med følgende mellemrum:

- hver onsdag for ansøgninger, der er indgivet mandag og tirsdag

- hver fredag for ansøgninger, der er indgivet onsdag og torsdag

- hver mandag for ansøgninger, der er indgivet fredag i den foregående uge.

2) De mængder, for hvilke importlicenserne ikke eller kun delvis er udnyttet, svarende til forskellen mellem de mængder, der er afskrevet på bagsiden af licenserne, og de mængder, for hvilke licenserne er udstedt.

Meddelelsen fremsendes onsdag i hver uge med de oplysninger, der er modtaget den foregående uge.

3) Er der ikke indgivet ansøgning om importlicens i en af de under nr. 1 omhandlede perioder, eller er der ikke uudnyttede mængder, jf. nr. 2, underretter den pågældende medlemsstat Kommissionen herom på de i denne artikel anførte dage.

Artikel 5

Denne forordning træder i kraft på ottendedagen efter offentliggørelsen i De Europæiske Fællesskabers Tidende.

Den anvendes fra den 1. juni til den 30. september 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. april 1997.

På Kommissionens vegne

Franz FISCHLER

Medlem af Kommissionen

(1) EFT nr. L 16 af 18. 1. 1997, s. 1.

(2) EFT nr. L 331 af 2. 12. 1988, s. 1.

(3) EFT nr. L 320 af 11. 12. 1996, s. 21.